Skouer aan die wiel vir BokkeSiya Kolisi het met ’n stewige vertoning in die laaste toets teen Wallis beïndruk. Foto: Hansie Linde. Die Springbokke se volgende dagboekinskrywing is ’n belangrike een: 6 Augustus teen Nieu-Seeland in Mbombela (Nelspruit). Die Suid-Afrikaners is darem weer op die wenpad nadat hulle die afgelope naweek met Wallis in Kaapstad afgereken het. Danksy hul oorwinning van 30 – 14 het hulle die reeks met 2 – 1 teen Noordelike Halfrond-teenstanders beklink; ’n prestasie wat die All Blacks en Australiërs hulle nie kon nadoen nie. Ja, die Springbokke het met meer dringendheid as in Pretoria en in Bloemfontein gespeel, maar daar is nog ’n paar haakplekke wat voor die All Blacks-kragmetings, en natuurlik die Wêreldbeker-toernooi, uitgestryk moet word. Hulle het veral in die eerste helfte die spel oorheers, maar het met tye gesukkel om hul momentum in punte om te skakel. Jy kan dalk met so iets teen Wallis wegkom, maar teen sterker spanne kan die uiteinde veel anders lyk. Jacques Nienaber was ook nie heeltemal tevrede met sy span se vertoning nie. Die Springbokke het wel hul beste vertoning vir laaste teen Wallis gelos. Foto: Hansie Linde. “Dit was nie ’n kliniese vertoning nie en ek dink daar is nog baie goed waarop ons kan verbeter. Ons spel in die vaste fasette het beter gelyk, maar daar was nogtans ’n paar struikelblokke en ons moet nog gewoond raak aan die nuwe skrumreëls,” het die Springbok-afrigter gesê. Tog was verloor nie deel van die Suid-Afrikaners se woordeskat nie en hulle wou met mag en mening die wedstryd wen. “Ons het die kragmeting as ’n eindstryd benader en ons moes doodeenvoudig net met ’n stewige vertoning vorendag kom.” Siya Kolisi – kaptein – was ook tevrede met die uitslag van die wedstryd. “Baie mense het iets oor die span te sê gehad. Ek glo dit is goed as mense oor die span praat en kritiek lewer want dit beteken dat hulle omgee. Juis daarom het ons die wedstryd met die erns van ’n eindstryd benader,” het Kolisi gesê. Komende bepalings: 6 Augustus teen Nieu-Seeland 13 Augustus teen Nieu-Seeland 27 Augustus teen Australië 3 September teen Australië 17 September teen Argentinië 24 September teen Argentinië 5 November teen Ierland 12 November teen Frankryk 26 November teen Engeland.